Veel üks eelmisel aastal ilmunud majandusraamat või on ta pigem statistikaraamat -  Ian Ayresi "Super Crunchers". See on praktiline, kasulik ja lõbus raamat, mida tõesti igaüks võiks lugeda, et saada aru, mis on statistika ja tõenäosus ja kuidas neid otsustamisel kasutada. Oleks palju kasu, kui see raamat eesti keelde tõlgitaks (aga isegi Freakonomics, mille läbimüüginumbrid on olnud palju suuremad, pole veel eesti keeles, nii et ilmselt pole siis ka sellel lootust).    Millest ta siis kirjutab? Ta  kirjutab eksperimentidest nii era- kui riigisektoris. Meditsiinisektoris on üldine reegel, et enne ei tohi uut ravimit müüa, kui seda on testitud väikese grupi inimeste peal. Aga ühiskondlike reformide kohta sama reegel ei kehti, ei USAs ega paljudes teistes riikides. Ja niipalju kui meie teame, kasutatakse Eestis sotsiaal- ja hariduspoliitika alaseid eksperimente palju vähem kui USAs. Samas eks ka inimeste hulk, keda üks reform mõjutab, on USAs suurem. Eestis võib juhtuda, et statistiliselt usaldusväärsete  järelduste tegemiseks ongi tarvis ühe reformi mõju terve riigi peal testida.